
Για τη συνάντηση του Δ.Σ. της ΕΛΜΕ Κέρκυρας με τη Δημοτική Αρχή Κεντρικής Κέρκυρας
Πλήρης αδιαφορία για τα οξυμένα προβλήματα των σχολείων – Η πολιτική του «κόστους - οφέλους» αφήνει τα σχολεία μας στο έλεος
Στις 10 Σεπτεμβρίου, το Δ.Σ. της ΕΛΜΕ Κέρκυρας πραγματοποίησε συνάντηση με τον Δήμαρχο Κεντρικής Κέρκυρας και τους αρμόδιους Αντιδημάρχους, θέτοντας επί τάπητος τα σοβαρά και συσσωρευμένα προβλήματα που απειλούν την εύρυθμη και ασφαλή λειτουργία των σχολείων μας.
Δυστυχώς, οι απαντήσεις και οι στάσεις της Δημοτικής Αρχής επιβεβαίωσαν στο ακέραιο τις ανησυχίες και τις προειδοποιήσεις που είχαμε διατυπώσει το προηγούμενο διάστημα.
1. Κατάργηση Σχολικών Επιτροπών: Οικονομικός στραγγαλισμός των σχολείων Θέσαμε με επιτακτικό τρόπο το αδιέξοδο που έχει δημιουργήσει η κατάργηση των Σχολικών Επιτροπών. Αυτή τη στιγμή, τα σχολεία του Δήμου αδυνατούν να καλύψουν ακόμα και τις βασικές τους λειτουργικές ανάγκες (γραφική ύλη, φωτοτυπικό χαρτί, μαρκαδόρους, ακόμα και πόσιμο νερό για μαθητές και εκπαιδευτικούς).
Η απάντηση του Δημάρχου συμπυκνώθηκε σε γραφειοκρατικές δικαιολογίες περί αναμονής τοποθέτησης των νέων Διευθυντών για τον ορισμό οικονομικών υπευθύνων. Ως ΕΛΜΕ απαιτήσαμε:
· Άμεσο ορισμό των υπευθύνων τώρα, ώστε να ξεμπλοκάρει η χρηματοδότηση, και επικαιροποίηση της διαδικασίας αργότερα αν χρειαστεί. Η καθυστέρηση αφήνει τα σχολεία χωρίς ούτε ένα ευρώ.
·  Επαρκής χρηματοδότηση των σχολείων που να καλύπτει τις πραγματικές ανάγκες, απορρίπτοντας τον εμπαιγμό της μίας και μοναδικής «παγίας προκαταβολής» (500€ ή 1000€) μέχρι τα Χριστούγεννα.
· Επιτάχυνση των κεντρικών προμηθειών αναλωσίμων από τον Δήμο. Η πραγματικότητα δικαιώνει πλήρως τις προειδοποιήσεις μας ότι η κατάργηση των Σχολικών Επιτροπών θα οδηγούσε σε παράλυση, όπως ακριβώς συνέβη στους Δήμους Βόρειας και Νότιας Κέρκυρας.
Το Δ.Σ. της ΕΛΜΕ θα οργανώσει Παράσταση Διαμρτυρίας στο Δήμο Κεντρικής Κέρκυρας την επόμενη εβδομάδα, σε μέρα και ώρα που θα ανακοινωθεί τις επόμενες μέρες.
2. ΕΝΕΕΓΥΛ: Το Δ.Σ. της ΕΛΜΕ έθεσε ως οξύτατο ζήτημα την απαράδεκτη κατάσταση στο ΕΝΕΕΓΥΛ, το οποίο καλείται να λειτουργήσει με 15 τμήματα έχοντας στη διάθεσή του μόλις 9 αίθουσες! Ο Δήμαρχος, πριν καν ολοκληρωθεί η εισήγηση του σωματείου, δήλωσε «αδυναμία» να παρέμβει, απορρίπτοντας στην πράξη τις ρεαλιστικές προτάσεις που καταθέσαμε:
· Μετεγκατάσταση στο κτίριο του παλιού Κτηνιατρείου (στον χώρο του Μουσικού Σχολείου).
· Δρομολόγηση διαδικασιών για την ανέγερση νέου, σύγχρονου σχολικού κτιρίου.
· Άμεση μεταφορά αδιάθετων αιθουσών-προκάτ (containers) και διαμόρφωση των κατάλληλων υποδομών για την προσωρινή, αξιοπρεπή φοίτηση των μαθητών.
Παρά τις αλλεπάλληλες παρεμβάσεις τα τελευταία χρόνια από την ΕΛΜΕ, τον Σύλλογο Διδασκόντων, τη Διεύθυνση του σχολείου και τον Σύλλογο Γονέων —με παραστάσεις στο Δημοτικό Συμβούλιο, ερωτήσεις στη Βουλή και πιέσεις στη Διοίκηση της Εκπαίδευσης— η Δημοτική Αρχή αποδεικνύει ότι η Ειδική Αγωγή δεν αποτελεί προτεραιότητά της. Κάτω από το βάρος των αντιδράσεων, τις τελευταίες ημέρες επιχειρείται άρον-άρον η μεταφορά ορισμένων κοντέινερ. Καλούμε γονείς και εκπαιδευτικούς σε αγωνιστική επαγρύπνηση: Δεν συμβιβαζόμαστε με ημίμετρα, μπαλώματα και πρόχειρες λύσεις της τελευταίας στιγμής.
3. Κτιριακά προβλήματα & Υποδομές Αναδείξαμε τη δραματική κατάσταση των σχολικών υποδομών, εστιάζοντας στο Γυμνάσιο Φαιάκων, το 1ο ΕΠΑΛ και το 2ο ΕΠΑΛ. Ειδικά για το Γυμνάσιο Φαιάκων, παρά την επισφάλεια και τα προβλήματα με τη μίσθωση του χώρου, δεν υπήρξε καμία δέσμευση για ανέγερση νέου δημόσιου σχολείου.
Σημειώνουμε ως θετική εξέλιξη —αποτέλεσμα των διαρκών αγώνων του εκπαιδευτικού κινήματος— την έγκριση για την ανέγερση του νέου ΕΕΕΕΚ στον χώρο του 4ου ΓΕΛ / Π.ΕΠΑΛ, εξέλιξη την οποία θα παρακολουθούμε στενά ώστε να γίνει πράξη και να μη μείνει στα χαρτιά.
4. Χώρος για το ΕΚΦΕ Κέρκυρας Απαιτήσαμε τη λύση για την επαναλειτουργία του Εργαστηριακού Κέντρου Φυσικών Επιστημών (ΕΚΦΕ), το οποίο παραμένει ανενεργό τα τελευταία τέσσερα χρόνια. Προτείναμε τη χρήση του κτιρίου του Νηπιαγωγείου της Παλιάς Πόλης (το οποίο μισθώνεται από τον Δήμο και εκκενώθηκε μετά τη μετεγκατάσταση του νηπιαγωγείου). Η Δημοτική Αρχή μετατόπισε τις ευθύνες στην Περιφέρεια Ιονίων Νήσων, παραπέμποντας το θέμα σε μελλοντικές «συνεννοήσεις».
Η συνάντηση με τη Δημοτική Αρχή δεν έδωσε καμία ουσιαστική λύση.
Ο Δήμος Κεντρικής Κέρκυρας, στοιχισμένος πλήρως με την αντιεκπαιδευτική πολιτική της κυβέρνησης, κινείται αυστηρά στη λογική των περικοπών, της διαχείρισης της φτώχειας και του ζυγίσματος των αναγκών των μαθητών μας στη ζυγαριά του «κόστους - οφέλους».
Η υπεράσπιση της Δημόσιας Εκπαίδευσης είναι υπόθεση όλων μας!
Καλούμε τους γονείς, τους μαθητές και τους εκπαιδευτικούς της Κέρκυρας σε κοινό, οργανωμένο αγώνα. Παλεύουμε και διεκδικούμε:
· Σύγχρονα, ασφαλή και κατάλληλα σχολικά κτίρια.
· Γενναία αύξηση της κρατικής χρηματοδότησης για κάλυψη όλων των λειτουργικών αναγκών.
· Καμία έκπτωση στα μορφωτικά δικαιώματα των παιδιών μας – Κανένα παιδί αποκλεισμένο!

